Quoniam diuturnitate temporum acta hominum saepe a memoria subsequentium delentur, unde multoties inter carissimos malum discordiae bacchatur, dum perdito certitudinis tramite diversi diversa sentiunt, idcirco hac pagina cunctis sanctae ecclesiae filiis notum facimus quod Holdevinus de Agliniaco, consensu mulieris suae Richeldis et filiorum suorum, vendidit domno Theobaldo comiti et matri ejus Adelae comitissae omnes terras suas, quas apud Pruliacum possederat, illas scilicet terras quae infra terminos, quos Hugo Ventet et caeteri Brajacenses milites domno Stephano abbati Novi Monasterii et fratribus, qui eo tempore eum comitabantur in praedicto Pruliacensi loco, determinaverunt, pro quadraginta solidis et duodecim sextariis avenae, quos comes idem et mater ejus comitissa atque haeredes eorum eidem Holdevino et haeredibus ejus omni anno concederent. Jusserunt vero comes praedictus et comitissa ut praepositus de Monte hunc censum avenae omni anno Holdevino seu haeredibus ejus sine injuria traderet. Termini autem, quos Hugo Ventet et caeteri milites Brajacenses praedicto abbati designaverunt, sunt a loco, qui dicitur Crux Drogonis, usque ad molendinum de Estre; hic terminus per vallem pratis aptam jacet et ab eodem loco, qui dicitur Crux Drogonis, usque ad pomerium monachorum; hic terminus per viam, quae ducit ad villam Montigniacensem, jacet, et girat visum per pomerium monachorum usque in aquam quae de Montigniaco fluit et per eandem aquam descendit usque ad praedictum molendinum; omnem hanc terram, de qua agimus, donavit dominus Theobaldus comes et domina Adela comitissa, mater ejus, domno Stephano abbati pro redemptione animarum suarum, atque omnium parentum suorum ad victum monachorum, quos in eodem loco erat ordinaturus, et hi sunt testes: Theobaldus comes, Radulphus de Balgenciaco, Frotmundus, praepositus Montis, et Herbertus, filius ejus, Herbertus, praepositus de Pruvigno, Galterus Infans, Odo de Vimpulia. Post haec dominus Seguinus, miles de Meriola, caepit conqueri de praedicto Holdevino de Agliniaco, scilicet quod terras quas de illo tenuerat, ipso inscio, praedicto comiti et comitissae vendidisset, unde abbas et sui ac Holdevinus et ejus uxor Richeldis, et filius eorum Attho antedictum Seguinum apud Mairolam adierunt, ut ei de istis satisfacerent. Qui miles et uxor ejus Isabeth, et filii eorum Deodatus et Milo, precibus abbatis et Holdevini domini ejusdem castri et multorum nobilium et divitum illius castri, tandem victi laudaverunt venditionem terrarum suprascriptarum et coram praesentibus corroborantes concesserunt ut terrae istae jure perpetuo essent monachorum, quos abbas idem in eodem loco collocaret, eo tamen tenore ut comes et comitissa praedictum censum avenae traderent in manus domini Seguini, militis, et ipse in manus Holdevini daret, quatenus sicuti antea terras venditas de illo tenuerat, sic etiam nunc censum illum de illo teneret, quae omnia Holdevinus de Agliniaco et mulier ejus et filius eorum Hatto apud Mareolam videntes et audientes rata per omnia habuerunt, et hi sunt testes: Helduinus de Marolis et Nortmannus et Stephanus, filius ejus, Evrardus Rufus et Petrus, filius ejus, Simon, miles, Aymo Rufus, Evrardus, filius Fulconis, et Hugo Clericus, frater ejus, Seguinus Deodatus et Milo, filius ejus. Post haec apud Pruliacum haec omnia laudavit Clericus, filius Holdevini, cui dedit abbas psalterium unum pro signo. His ita peractis, in die benedictionis Pruliacensis cimeterii coram domno Daimberto Senonensi archiepiscopo, predicta Richeldis negavit se laudasse partem horum, quae supra dicta sunt, quae tamen laudaverat. Rogatu vero Frotmundi, avunculi sui, cujus consilio haec acta fuerant, et dominae Margaritae, uxoris Helduini de Mairolis, dominaeque Agnetis, uxoris Andree de Baldement, quae dedit ei viginti solidos, aliosque viginti fecit ei dare dominae Adelae comitissae, ipsa et Helduinus, maritus ejus, in oratorio beatae Dei genitricis Mariae virginis, librum super altare ponentes, concesserunt atque laudaverunt monachis Pruliacensibus omnem terram quam domno Theobaldo, comiti, matrique ejus vendiderant et terram quam supradictis monachis pro salute animarum suarum dederant, atque supradicta Richeldis de calumnia injuste facta ante altare satisfaciens, dederunt saepedictus Helduinus et ipsa medietatem olchae Bernardi, nam partem reliquam primum dederant; domnus vero Artaldus abbas dedit eis quinque solidos in caritate. Hi sunt testes Frotmundus et Herbertus, filius ejus, Nortmannus et Stephanus, filius ejus, Evrardus Rufus, Otrannus.